b'\n_START_ARTICLE_\nHist\xc3\xb2ria d\'Abkh\xc3\xa0zia\n_START_PARAGRAPH_\nLa hist\xc3\xb2ria d\'Abkh\xc3\xa0zia compr\xc3\xa9n aquests per\xc3\xadodes:\n_START_SECTION_\nPrehist\xc3\xb2ria\n_START_PARAGRAPH_\nEn el paleol\xc3\xadtic inferior s\'hi formaren assentaments de ca\xc3\xa7adors recol\xc2\xb7lectors. Els primers exemples excavats en foren Yashtuj, Gumista, Kelasuri i Otxamtxire. En el paleol\xc3\xadtic superior n\'hi hagu\xc3\xa9 assentaments sobretot en la l\xc3\xadnia costanera. En els per\xc3\xadodes mesol\xc3\xadtic i neol\xc3\xadtic a principis del tercer mil\xc2\xb7lenni abans de la nostra era continuaren en l\'edat del bronze amb els  d\xc3\xb2lmens d\'Abkh\xc3\xa0zia: la construcci\xc3\xb3 t\xc3\xadpica n\'era l\'aixecament de quatre grans pedres amb una de superior, en alguns casos amb un pes que arribava a les 50 tones. El jaciment arqueol\xc3\xb2gic del dolmen d\'Eshera \xc3\xa9s el monument arqueol\xc3\xb2gic prehist\xc3\xb2ric m\xc3\xa9s estudiat d\'aquest tipus. Al final de l\'edat del bronze es desenvoluparen els m\xc3\xa9s avan\xc3\xa7ats objectes en aquest metall, i continu\xc3\xa0 en l\'edat del ferro com a part de la cultura de Colchis entre el 1200\xc2\xa0ae i el 600\xc2\xa0ae, que s\'estengu\xc3\xa9 per la major part de Ge\xc3\xb2rgia occidental i part del nord-est d\'Anat\xc3\xb2lia.\n_START_SECTION_\nAbkh\xc3\xa0zia en l\'antiguitat\n_START_PARAGRAPH_\nLa hist\xc3\xb2ria escrita d\'Abkh\xc3\xa0zia comen\xc3\xa7a amb l\'arribada dels grecs de Milet a la costa de C\xc3\xb2lquida als s. VI i V\xc2\xa0ae. Fundaren col\xc3\xb2nies mar\xc3\xadtimes al llarg de la costa oriental de la mar Negra, i Sukhumi fou un dels centres m\xc3\xa9s importants de comer\xc3\xa7 amb les tribus ve\xc3\xafnes, que inclo\xc3\xafa el d\'esclaus. La ciutat fou anomenada Dioscuries pels Dioscurs, els bessons C\xc3\xa0stor i P\xc3\xb2l\xc2\xb7lux de la mitologia grega. Altres col\xc3\xb2nies destacades n\'eren Gyenos, Triglitis i despr\xc3\xa9s Pityus, probablemente prop de les poblacions costeres actuals d\'Otxamtxire, Gagra i Pitsunda, respectivament._NEWLINE_La zona estava densament poblada per molts pobles diferents, com les fonts cl\xc3\xa0ssiques certifiquen. Her\xc3\xb2dot, Estrab\xc3\xb3 i Plini el Vell esmentaren la varietat d\'idiomes parlats a Dioscuries i altres pobles. El terreny muntanyenc tendia a separar i a\xc3\xafllar els pobladors locals uns dels altres, i impuls\xc3\xa0 l\'expansi\xc3\xb3 de dotzenes d\'idiomes diferents, complicant la configuraci\xc3\xb3 \xc3\xa8tnica de la zona. Fins els millor informats autors contemporanis estan confosos a l\'hora d\'anomenar i localitzar aquestes gents i hi ha molt limitades fonts d\'informaci\xc3\xb3 sobre la geografia i poblaci\xc3\xb3 de l\'interior. A m\xc3\xa9s, alguns noms \xc3\xa8tnics cl\xc3\xa0ssics eren termes col\xc2\xb7lectius i se suposa que n\'hi hagu\xc3\xa9 considerables migracions per la zona. S\'han fet esfor\xc3\xa7os per identificar aquests pobles amb els termes usats pels autors cl\xc3\xa0ssics. Alguns investigadors identifiquen els Apsilae del s. I\xc2\xa0de, descrits per Plini el Vell i els Abasgoi d\'Arri\xc3\xa0 del s. II\xc2\xa0de, amb els probables protoabkhazis i protoabaz\xc3\xads, respectivament; mentre que altres consideren que s\xc3\xb3n designacions de tribus protokartvelianes. La identitat i origen d\'aquestes gents (els Heniochi i Sanigae entre altres) que visqueren a la zona tamb\xc3\xa9 \xc3\xa9s discutida. L\'arqueologia rares vegades estableix fortes connexions entre els vestigis de cultura material i els foscos noms dels pobles esmentats pels escriptors cl\xc3\xa0ssics. Malgrat tot, aquestes controv\xc3\xa8rsies continuen i moltes preguntes continuen sense resposta.\n_START_SECTION_\nRoma i principis de l\'era bizantina\n_START_PARAGRAPH_\nIgual que la resta de la C\xc3\xb2lquida, Abkh\xc3\xa0zia fou conquerida per Mitridates VI Eupator del Pont entre el 110 i el 63 ae, i despr\xc3\xa9s la sotmet\xc3\xa9 Gneu Pompeu Magne per a Roma. Amb la caiguda de l\'Imperi rom\xc3\xa0, les tribus que vivien a la regi\xc3\xb3 tingueren una mica d\'independ\xc3\xa8ncia, nomenant els seus governants, que eren confirmats per Roma. Al s. III, les tribus georgianes occidentals dels lazis, que dominaven la major part de C\xc3\xb2lquida, fundaren el Regne de L\xc3\xa0zia, conegut localment com Egrissi. Segons Procopi de Cesarea, els caps Abaixidze foren sotmesos pels reis lazis. _NEWLINE_C\xc3\xb2lquida fou l\'escenari de la rivalitat entre l\'Imperi Rom\xc3\xa0 d\'Orient i sass\xc3\xa0nida, que acab\xc3\xa0 amb la Guerra l\xc3\xa0zica del 542 al 562. El resultat de la guerra fou el declivi de L\xc3\xa0zia, i els Abaixidze obtingueren als seus boscos una certa autonomia sota l\'autoritat bizantina. Durant aquesta \xc3\xa8poca, els bizantins constru\xc3\xafren Sebast\xc3\xb2polis a la zona. El seu territori, conegut pels bizantins com Abaixidza, fou la primera font d\'eunucs per a l\'imperi. La poblaci\xc3\xb3 continu\xc3\xa0 sent pagana fins a l\'enviament de Justini\xc3\xa0 I d\'una missi\xc3\xb3 (527-564) per convertir el poble al cristianisme, malgrat que al 325 un bisbe procedent de la ciutat portu\xc3\xa0ria de Pitius havia assistit al primer concili de Nicea.\n_START_SECTION_\nAbkh\xc3\xa0zia medieval\n_START_PARAGRAPH_\nAmb l\'augment d\'influ\xc3\xa8ncia dels Abaixidze, el nom d\'Abaixidza era la denominaci\xc3\xb3 d\'una \xc3\xa0mplia \xc3\xa0rea poblada per diversos grups \xc3\xa8tnics, inclosos els mingrelians i els esvans, tribus de llengua georgiana, i subordinats als pr\xc3\xadnceps grecs nomenats per Bizanci (en grec: arcont, en georgi\xc3\xa0: eristavi), que residien a  Anacopia i eren considerats els majors dirigents  politicoculturals de l\'imperi del Caucas occidental. Els \xc3\xa0rabs entraren a la zona en la d\xc3\xa8cada de 730, per\xc3\xb2 no els sotmeteren. Sobre aquesta \xc3\xa8poca s\'utilitz\xc3\xa0 per primera volta el terme Abkhazeti (\'terra dels abkhazis\') en els escrits georgians, d\'on prov\xc3\xa9 el nom d\'Abkh\xc3\xa0sia, que \xc3\xa9s usat en l\'actualitat en la majoria d\'idiomes. _NEWLINE_Amb matrimonis din\xc3\xa0stics i aliances amb altres pr\xc3\xadnceps georgians, la dinastia abaixidze adquir\xc3\xad la major part de Lazia-Egrissi en la persona de Lle\xc3\xb3 II d\'Abkh\xc3\xa0zia, que s\'autoproclam\xc3\xa0 rei dels abkhazis en la d\xc3\xa8cada de 780. Amb l\'ajuda dels kh\xc3\xa0zars, Lle\xc3\xb3  expuls\xc3\xa0 ells bizantins i expand\xc3\xad el seu regne, i transfer\xc3\xad la capital a la ciutat georgiana de Kutaissi. L\'origen, per\xc3\xb2, de la fam\xc3\xadlia regnant \xc3\xa9s discutit: molts investigadors pensen que els reis abkhazis eren georgians de cultura i idioma. Amb l\'objectiu d\'eliminar la influ\xc3\xa8ncia religiosa bizantina, la dinastia subordin\xc3\xa0 la di\xc3\xb2cesi local a l\'Esgl\xc3\xa9sia ortodoxa i apost\xc3\xb2lica georgiana del katholik\xc3\xb3s de Mtskheta._NEWLINE_Sovint, en la moderna hist\xc3\xb2ria escrita, el regne es denomina Regne egrissiabkhazi perqu\xc3\xa8 els autors medievals entenien que la nova monarquia era un estat successor d\'Egrissi, i algunes vegades utilitzaven els termes indistintament._NEWLINE_El per\xc3\xadode m\xc3\xa9s pr\xc3\xb2sper del Regne d\'Abkh\xc3\xa0zia fou entre 850 i 950, quan dominava tota la Ge\xc3\xb2rgia occidental i reclamava el control fins i tot de les prov\xc3\xadncies georgianes m\xc3\xa9s orientals. Els termes Abkh\xc3\xa0zia i abkhazis s\'usaren en un sentit ampli durant aquest per\xc3\xadode, i tamb\xc3\xa9 despr\xc3\xa9s, i abastava tota la poblaci\xc3\xb3 del regne sense importar la seua \xc3\xa8tnia. El 989, el governant Bagrat III l\'Unificador, de la dinastia Bagrationi, arrib\xc3\xa0 al poder her\xc3\xa8ncia de sa mare Gurandujt Anchabadze. El 1008 Bagrat heret\xc3\xa0 Kartli del seu pare, i un\xc3\xad el Regne d\'Abkh\xc3\xa0zia i el de Ge\xc3\xb2rgia en un sol regne feudal georgi\xc3\xa0._NEWLINE_L\'estat arrib\xc3\xa0 al cl\xc3\xadmax de poder i prestigi sota la reina Tamara de Ge\xc3\xb2rgia (1184-1213). En una ocasi\xc3\xb3, uns cronistes georgians contemporanis esmentaren un poble anomenat Apsar. Aquestes fonts explicaven l\'\xc3\xa0lies de "Lasha" del fill i successor de la reina Tamara, Giorgi IV de Ge\xc3\xb2rgia, amb el significat de \'l\'il\xc2\xb7luminat\' en l\'idioma dels apsars. Alguns ling\xc3\xbcistes moderns relacionen el malnom amb les paraules del modern abkhazi a-lasha per \'clar\' i a-lashara per \'llum\', identificant els apsars com els possibles ancestres dels moderns abkhazis, tot i que l\'exacta identificaci\xc3\xb3 i localitzaci\xc3\xb3 de la tribu no \xc3\xa9s clara. _NEWLINE_Segons les cr\xc3\xb2niques georgianes, la reina Tamara promet\xc3\xa9 el domini de part d\'Abkh\xc3\xa0zia a la fam\xc3\xadlia de pr\xc3\xadnceps georgians Xirvaixidze. D\'acord amb els relats tradicionals, eren descendents dels xirvanxah (l\'ascend\xc3\xa8ncia prov\xc3\xa9 del nom din\xc3\xa0stic que significa \'fills de Xirvanese\' en georgi\xc3\xa0). L\'ascend\xc3\xa8ncia de la dinastia (despr\xc3\xa9s coneguda com Xaxba per la forma abkh\xc3\xa0zia dels seus cognoms) a Abkh\xc3\xa0zia dur\xc3\xa0 fins a l\'annexi\xc3\xb3 de la R\xc3\xbassia imperial en la d\xc3\xa8cada de 1860._NEWLINE_Els genovesos establiren factories de comer\xc3\xa7 al llarg de la costa abkh\xc3\xa0zia al s. XIV, per\xc3\xb2 funcionaren poc de temps. L\'\xc3\xa0rea estava relativament segura de la invasi\xc3\xb3 dels mongols de Ge\xc3\xb2rgia i Arm\xc3\xa8nia i les de Tamerl\xc3\xa0, que arrasaren l\'"edat d\'or" georgiana. Com a resultat, el Regne de Ge\xc3\xb2rgia es fragment\xc3\xa0 en diverses entitats independents o mig independents a la fi del s. XV. El Principat d\'Abkh\xc3\xa0zia n\'era una. Els pr\xc3\xadnceps abkhazis s\'implicaren en incessants conflictes contra els potentats de Mingr\xc3\xa8lia, els seus sobirans nominals. La frontera de tots dos principats fluctuava amb el curs d\'aquestes guerres i Samurzakan passava de m\xc3\xa0 a m\xc3\xa0. Als seg\xc3\xbcents segles, els nobles abkazis expandiren les seues possessions fins a arribar al riu Enguri, que hui \xc3\xa9s la frontera sud de la zona.\n_START_SECTION_\nDomini otom\xc3\xa0\n_START_PARAGRAPH_\nEn la d\xc3\xa8cada de 1570 la marina otomana ocup\xc3\xa0 el fort de Tsjumi a la costa abk\xc3\xa0zia, convertint-la en la fortalesa turca de Sukhumi-kale. El 1555, Ge\xc3\xb2rgia i tot el sud del Caucas estava dividit entre els imperis otom\xc3\xa0 i el de la dinastia persa saf\xc3\xa0vida, amb Abkh\xc3\xa0zia i tota Ge\xc3\xb2rgia occidental romanent en mans otomanes. Com a resultat, Abkh\xc3\xa0zia caigu\xc3\xa9 en una creixent influ\xc3\xa8ncia turca i isl\xc3\xa0mica, i perd\xc3\xa9 gradualment els lla\xc3\xa7os religiosos i culturals amb la resta de Ge\xc3\xb2rgia._NEWLINE_Cap al final del s. XVII, el Principat d\'Abkh\xc3\xa0zia s\'havia partit en diversos senyorius, i hi havia moltes \xc3\xa0rees sense connexi\xc3\xb3 amb l\'autoritat central. La zona esdevingu\xc3\xa9 un ampli comer\xc3\xa7 d\'esclaus i de pirateria. Segons alguns investigadors georgians, fou quan un grup de clans adigu\xc3\xa9s migraren des de les muntanyes del Caucas Nord, i es barrejaren amb elements \xc3\xa8tnics locals, i canviaren significativament la demografia de la zona. A mitjan s. XVIII, els abkhazis es rebel\xc2\xb7laren contra el domini otom\xc3\xa0 i prengueren Sukhum-kale, per\xc3\xb2 aviat els turcs reprengueren el control de la fortalesa i es garantiren la lleialtat del pr\xc3\xadncep de la fam\xc3\xadlia Xevarxidze.\n_START_SECTION_\nEl domini rus\n_START_PARAGRAPH_\nL\'Imperi rus s\'annexion\xc3\xa0 els dos majors regnes georgians entre 1801 i 1810, facilitant l\'expansi\xc3\xb3 de l\'imperi a la regi\xc3\xb3 del Caucas. Durant la Guerra russoturca de 1806 a 1812, el 1810 les forces russes prengueren el fort\xc3\xad de Sukhum-kale i hi instal\xc2\xb7laren el seu protegit, Sefer Ali-Bey Xervaxidze, que acord\xc3\xa0 incorporar Abkh\xc3\xa0zia com a principat vassall de l\'Imperi rus, governant com a pr\xc3\xadncep. Al principi, el control rus no s\'estenia m\xc3\xa9s enll\xc3\xa0 de Sukhum-kale i de la zona del riu Bziphe, amb la resta de la zona dominada per la noblesa musulmana proturca. En una s\xc3\xa8rie d\'enfrontaments amb l\'Imperi otom\xc3\xa0 i les tribus del nord del Caucas, els russos inva\xc3\xafren tota Abkh\xc3\xa0zia d\'una manera poc sistem\xc3\xa0tica entre 1829 i 1842, per\xc3\xb2 fins a 1864 no s\'hi afermaren, quan aboliren l\'autoritat local del pr\xc3\xadncep. El darrer pr\xc3\xadncep d\'Abkh\xc3\xa0zia fou Michael Xervaxidze, que fou exiliat a R\xc3\xbassia, on al poc de temps va morir. Dues revoltes abkh\xc3\xa0zies hi hagu\xc3\xa9 al 1866 i 1877: la primera originada pels alts imposts i la segona incitada pel desembarcament de tropes turques, amb el resultat d\'un canvi significatiu en la demografia de la zona. Com a resultat de la dura reacci\xc3\xb3 governamental, el suposat 60% de la poblaci\xc3\xb3 musulmana d\'Abkh\xc3\xa0zia, tot i que els censos contemporanis no s\xc3\xb3n fiables, es convertiren en mukhayir, i emigraren a les possessions otomanes entre 1866 i 1878. El 1881, el nombre d\'abkazis en l\'Imperi rus es calculava en nom\xc3\xa9s 20.000._NEWLINE_Els historiadors abkhazis moderns insisteixen que grans \xc3\xa0rees de la zona estaven deshabitades, i per aix\xc3\xb2 molts armenis, georgians i russos migraren cap a Abkh\xc3\xa0zia, i s\'establiren al despoblat territori. Aquesta versi\xc3\xb3 dels fets \xc3\xa9s durament discutida pels historiadors georgians, que argumenten que els grups locals de georgians sempre foren majoria a Abkh\xc3\xa0zia. Segons el cens del 1897, els abkhazis constitu\xc3\xafen el 60-65% de la poblaci\xc3\xb3 del districte de Sukhumi (sobre 100.000: aquest districte \xc3\xa9s el mateix territori que en l\'actualitat Abkh\xc3\xa0zia), i la majoria restant era sobretot georgiana. L\'Encyclop\xc3\xa6dia Britannica (edici\xc3\xb3 de 1911) deia que al 1911 al districte de Sukhumi (la poblaci\xc3\xb3 en aquest moment era de 43.000 persones; el 1911 no inclo\xc3\xafa tot el territori de l\'actual Abkh\xc3\xa0zia, ja que una part havia estat transferida a la Gubernia de Kuban) dos ter\xc3\xa7os de la poblaci\xc3\xb3 eren georgians mingrelians i un ter\xc3\xa7 eren abkhazis. Despr\xc3\xa9s de la invasi\xc3\xb3 russa, gran nombre d\'abkhazis fugiren a l\'Imperi otom\xc3\xa0 en el per\xc3\xadode compr\xc3\xa9s entre 1864 i 1878. Els abkhazis que no es convertiren al cristianisme i romangueren a Abkh\xc3\xa0zia foren declarats pel govern rus "poblaci\xc3\xb3 refugiada", i els privaren del dret d\'assentar-se a les \xc3\xa0rees costaneres._NEWLINE_El 1870 alliberaren els camperols i els esclaus de la servitud, com a part de les reformes russes d\'alliberament dels serfs. La reforma dispar\xc3\xa0 un moderat desenvolupament del capitalisme a la zona. El tabac, el te i conreus subtropicals s\'hi estengueren \xc3\xa0mpliament. Les ind\xc3\xbastries de carb\xc3\xb3 i fusta comen\xc3\xa7aren a expandir-se. S\'hi constru\xc3\xafren establiments de salut. Al petit poble de Gagra, adquirit pel pr\xc3\xadncep alemany duc Pere d\'Oldemburg, membre de la fam\xc3\xadlia reial russa, pass\xc3\xa0 d\'instal\xc2\xb7laci\xc3\xb3 particular a establiment de salut a la d\xc3\xa8cada de 1900._NEWLINE_En la Revoluci\xc3\xb3 russa de 1905, molts abkhazis foren lleials a R\xc3\xbassia, mentre els georgians tendien a oposar-s\'hi. Com a premi a la lleialtat, el tsar Nicolau II de R\xc3\xbassia oficialment perdon\xc3\xa0 els abkhazis per la seua oposici\xc3\xb3 al s. XIX i els llev\xc3\xa0 la qualificaci\xc3\xb3 de "poble culpable" el 1907. Aquesta separaci\xc3\xb3 pol\xc3\xadtica  condu\xc3\xad a l\'augment de desconfian\xc3\xa7a i tensi\xc3\xb3 entre els georgians i abkhazis, que es faran m\xc3\xa9s profundes en les conseq\xc3\xbc\xc3\xa8ncies de la Revoluci\xc3\xb3 russa de 1917.\n_START_SECTION_\nAbkh\xc3\xa0zia entre 1917 i 1921\n_START_PARAGRAPH_\nLa Revoluci\xc3\xb3 d\'Octubre de 1917 i la seg\xc3\xbcent Guerra Civil russa oblig\xc3\xa0 les grans forces nacionals del sud del Caucas, Arm\xc3\xa8nia, Azerbaidjan i Ge\xc3\xb2rgia, a unir-se en una fr\xc3\xa0gil estructura federativa. Els dirigents abkhazis crearen el 8 de novembre de 1917 el seu propi cos postrevolucionari, el Consell Popular d\'Abkh\xc3\xa0zia, per\xc3\xb2 Abkh\xc3\xa0zia es vei\xc3\xa9 sumida en la inestabilitat civil. Hi hagu\xc3\xa9 divisi\xc3\xb3 entre els partidaris de l\'ef\xc3\xadmera Rep\xc3\xbablica Muntanyenca del Nord del Caucas, la facci\xc3\xb3 probolxevic, la noblesa proturca i els grups menxevics progeorgians._NEWLINE_Al mar\xc3\xa7 de 1918, els bolxevics locals sota el comandament de Nestor Lakoba, un col\xc2\xb7laborador de Stalin, capitalitzaren el malestar agrari, i recolzats per les mil\xc3\xadcies camperoles revolucion\xc3\xa0ries kiaraz, prengueren el poder a Sukhumi l\'abril de 1918. La Rep\xc3\xbablica Democr\xc3\xa0tica Federal de Transcaucasia reclam\xc3\xa0 la zona com a seua, i orden\xc3\xa0 la supressi\xc3\xb3 de la revolta, i el 17 de maig la Gu\xc3\xa0rdia Nacional georgiana enderroc\xc3\xa0 la comuna bolxevic de Sukhumi._NEWLINE_Mentrestant, l\'ef\xc3\xadmera Rep\xc3\xbablica Democr\xc3\xa0tica Federal de Transcauc\xc3\xa0sia desaparegu\xc3\xa9 i proclamaren la Rep\xc3\xbablica Democr\xc3\xa0tica de Ge\xc3\xb2rgia el 26 de maig de 1918. El 8 de juny, una delegaci\xc3\xb3 del Consell Popular d\'Abkh\xc3\xa0zia negoci\xc3\xa0 a Tbilissi, la capital de Ge\xc3\xb2rgia, la uni\xc3\xb3 amb Ge\xc3\xb2rgia, que concedia autonomia a Abkh\xc3\xa0zia. Tots els assumptes locals estarien sota la jurisdicci\xc3\xb3 del Consell Popular d\'Abkh\xc3\xa0zia, mentre que el govern establia un Ministeri d\'Afers Abkhazis i nomenava el governador general d\'Abkh\xc3\xa0zia. Els diputats abkhazis augmentaren tres llocs dels 28 reservats a les minories \xc3\xa8tniques al parlament de Ge\xc3\xb2rgia._NEWLINE_Les relacions entre les autoritats centrals i aut\xc3\xb2nomes s\'entelaren per l\'avortat desembarcament el 27 de juny de 1918 de tropes turques en suport dels nobles abkhazis J. Marghan i A. Xervaxidze. Ge\xc3\xb2rgia hi respongu\xc3\xa9 detenint molts dirigents abkhazis i la limitaci\xc3\xb3 dels poders auton\xc3\xb2mics del Consell Popular d\'Abkh\xc3\xa0zia, la qual cosa decant\xc3\xa0 les simpaties dels abkhazis pels russos blancs en el conflicte de Sotxi contra els georgians, al nord d\'Abkh\xc3\xa0zia. La reacci\xc3\xb3 fou fins i tot m\xc3\xa9s dura quan els oficials abkhazis de l\'ex\xc3\xa8rcit georgi\xc3\xa0, el comissari Marghania i el coronel Shjotua, dirigiren un fallit cop el 18 d\'octubre. El 10 d\'octubre el Consell Popular d\'Abkh\xc3\xa0zia fou dissolt i l\'autonomia fou suspesa per sis mesos. Un nou Consell Popular d\'Abkh\xc3\xa0zia es tri\xc3\xa0 el 20 de mar\xc3\xa7 de 1919, i s\'adopt\xc3\xa0 una acta d\'autonomia dins del marc de la Rep\xc3\xbablica Democr\xc3\xa0tica de Ge\xc3\xb2rgia, estatus que es confirm\xc3\xa0 en la Constituci\xc3\xb3 de Ge\xc3\xb2rgia de 21 de febrer de 1921, la vespra de la invasi\xc3\xb3 sovi\xc3\xa8tica de Ge\xc3\xb2rgia.\n_START_SECTION_\nAbkh\xc3\xa0zia sovi\xc3\xa8tica\n_START_PARAGRAPH_\nMalgrat l\'acord de no-agressi\xc3\xb3 en el tractat de Moscou de 1920, la R\xc3\xbassia sovi\xc3\xa8tica envi\xc3\xa0 el 11\xc3\xa9 ex\xc3\xa8rcit per envair Ge\xc3\xb2rgia l\'11 de febrer de 1920, i marx\xc3\xa0 sobre Tbilissi. Alhora, el 9\xc3\xa9 ex\xc3\xa8rcit de Kuban entr\xc3\xa0 a Abkh\xc3\xa0zia el 19 de febrer. Recolzades per guerrilles locals probolxevics, les tropes sovi\xc3\xa8tiques prengueren el control de la major part d\'Abkh\xc3\xa0zia en un s\xc3\xa8rie de batalles del 23 de febrer al 7 de mar\xc3\xa7, i entraren despr\xc3\xa9s a la ve\xc3\xafna Mingr\xc3\xa8lia. _NEWLINE_El 4 de mar\xc3\xa7, el poder sovi\xc3\xa8tic s\'havia establert a Sukhumi, sota la Rep\xc3\xbablica Socialista Sovi\xc3\xa8tica d\'Abkh\xc3\xa0zia, reconeguda el 21 de maig pel r\xc3\xa8gim comunista acabat d\'instaurar en la Rep\xc3\xbablica Socialista Sovi\xc3\xa8tica de Ge\xc3\xb2rgia. El 16 de desembre, Abkh\xc3\xa0zia sign\xc3\xa0 un tractat d\'uni\xc3\xb3 especial, delegant part dels seus poders sobirans a la Ge\xc3\xb2rgia sovi\xc3\xa8tica. Abkh\xc3\xa0zia i Ge\xc3\xb2rgia entraren juntes a la Rep\xc3\xbablica Federal Socialista Sovi\xc3\xa8tica de Transcauc\xc3\xa0sia el 13 de desembre de 1922, i s\'integraren a l\'URSS el 30 de desembre. L\'estatus ambigu de "Rep\xc3\xbablica de la Uni\xc3\xb3" es plasm\xc3\xa0 en la constituci\xc3\xb3 de la RSS d\'Abkh\xc3\xa0zia d\'1 d\'abril de 1925. Paradoxalment, la primera refer\xc3\xa8ncia d\'Abkh\xc3\xa0zia com a Rep\xc3\xbablica aut\xc3\xb2noma fou en la Constituci\xc3\xb3 de la Uni\xc3\xb3 Sovi\xc3\xa8tica de 1924, ratificat al 1931, quan l\'estatus d\'Abkh\xc3\xa0zia fou redu\xc3\xaft al de Rep\xc3\xbablica Aut\xc3\xb2noma Socialista Sovi\xc3\xa8tica (ASSR) dins de la RSS de Ge\xc3\xb2rgia. Tret d\'alguns nobles, Abkh\xc3\xa0zia no particip\xc3\xa0 en l\'aixecament d\'agost a Ge\xc3\xb2rgia de 1924, darrer desesperat intent de restaurar la independ\xc3\xa8ncia de Ge\xc3\xb2rgia de la Uni\xc3\xb3 Sovi\xc3\xa8tica._NEWLINE_Durant el per\xc3\xadode Stalin, es feu una purga entre els funcionaris del PC d\'Abkh\xc3\xa0zia i la intelligentsia abkhazia, ordenada per Lavrenti Beria, llavors  secretari general del Partit a Transcauc\xc3\xa0sia, sent ell abkhazi, per tal de trencar la resist\xc3\xa8ncia a la col\xc2\xb7lectivitzaci\xc3\xb3 de terres. El dirigent del Partit Abkhazi, Nestor Lakoba, mor\xc3\xad sobtadament poc despr\xc3\xa9s d\'haver visitat Beria a Tbilissi al 1936. Hi hagu\xc3\xa9 fortes sospites d\'haver estat enverinat per Beria, que declar\xc3\xa0 a Lakoba "enemic del poble" p\xc3\xb2stumament. Les purgues a Abkh\xc3\xa0zia implicaren la supressi\xc3\xb3 de la cultura  abkh\xc3\xa0zia: l\'alfabet abkhazi, basat en el llat\xc3\xad, fou substitu\xc3\xaft per l\'alfabet georgi\xc3\xa0 i totes les escoles en abkhazi les tancaren, i als \xc3\xa8tnicament georgians se\'ls garantiren els llocs oficials clau, i molts top\xc3\xb2nims foren canviats al georgi\xc3\xa0. Abkh\xc3\xa0zia sofr\xc3\xad la "col\xc2\xb7lectivitzaci\xc3\xb3" entre 1936-1938, molt m\xc3\xa9s tard que la majoria de l\'URSS._NEWLINE_El Pla Quinquennal de Stalin tamb\xc3\xa9 tingu\xc3\xa9 com a efecte l\'assentament de molts russos, armenis, georgians, grecs i altres minories, com a poblaci\xc3\xb3 laboral per al treball en el creixent sector agr\xc3\xadcola. La poblaci\xc3\xb3 grega, que duia 2.700 anys a Abkh\xc3\xa0zia, fou completament deportada per Stalin en una sola nit de 1949 a l\'\xc3\x80sia central, i els immigrants georgians ocuparen les seues cases. El 1959, als grecs supervivents els hi fou permesa la tornada. Durant la Guerra d\'Abkh\xc3\xa0zia entre 1992 i 1993, uns 15.000 grecs fugiren cap a Gr\xc3\xa8cia._NEWLINE_La repressi\xc3\xb3 contra els abkhazis i altres grups acab\xc3\xa0 amb la mort de Stalin i l\'execuci\xc3\xb3 de Beria el 1953, i als abkhazis se\'ls don\xc3\xa0 m\xc3\xa9s protagonisme en el govern de la rep\xc3\xbablica. Com la majoria de les petites rep\xc3\xbabliques aut\xc3\xb2nomes, el govern sovi\xc3\xa8tic anim\xc3\xa0 al desenvolupament de la cultura, especialment, de la literatura. Un nou alfabet, basat en el cir\xc3\xadl\xc2\xb7lic, el dissenyaren els abkhazis, les escoles abkh\xc3\xa0zies  reobriren, i l\'administraci\xc3\xb3 en gran manera an\xc3\xa0 a mans abkh\xc3\xa0zies. Les quotes \xc3\xa8tniques establertes per a certs llocs burocr\xc3\xa0tics donaren als abkhazis un poder pol\xc3\xadtic desproporcionat al seu estatus de minoria en la rep\xc3\xbablica. Aix\xc3\xb2 alguns ho interpretaren com la pol\xc3\xadtica de divideix i vencer\xc3\xa0s donada a les elits locals per ocupar el poder, a canvi de recolzar el r\xc3\xa8gim sovi\xc3\xa8tic. A Abkh\xc3\xa0zia com a arreu aix\xc3\xb2 dugu\xc3\xa9 al ressentiment dels grups \xc3\xa8tnics, en aquest cas els georgians, que es sentiren discriminats malgrat tenir-hi la majoria, i gener\xc3\xa0 disc\xc3\xb2rdia \xc3\xa8tnica en la rep\xc3\xbablica._NEWLINE_Les seg\xc3\xbcents tres d\xc3\xa8cades veieren els intents de l\'elit comunista abkh\xc3\xa0zia per fer les estructures aut\xc3\xb2nomes m\xc3\xa9s abkh\xc3\xa0zies, per\xc3\xb2 sempre hi trobaren la resist\xc3\xa8ncia dels georgians. Els nacionalistes abkhazis intentaren en diverses ocasions conv\xc3\xa9ncer Moscou per a la transfer\xc3\xa8ncia de la Rep\xc3\xbablica Aut\xc3\xb2noma d\'Abkh\xc3\xa0zia de la RSS de Ge\xc3\xb2rgia a la RSFS de R\xc3\xbassia. Al 1978, les organitzacions abkh\xc3\xa0zies feren reunions i manifestacions, incloent el m\xc3\xadting \xc3\xa8tnic a Lijni, com a resposta a les manifestacions georgianes de 1978, amb qu\xc3\xa8 els georgians aconseguiren donar al seu idioma l\'estatus constitucional d\'idioma oficial de la RSS de Ge\xc3\xb2rgia. Malgrat que la petici\xc3\xb3 dels abkhazis de secessi\xc3\xb3 de Ge\xc3\xb2rgia fou rebutjada per Moscou i Tbilissi, hi respongueren amb grans concessions econ\xc3\xb2miques i culturals, aportant un extra de 500 milions de rubles en un desenvolupament per espai de m\xc3\xa9s de set anys en infraestructures i projectes culturals, com l\'establiment de la Universitat Estatal d\'Abkh\xc3\xa0zia (amb seccions en abkhazi, georgi\xc3\xa0 i rus), el Grup Estatal Folkl\xc3\xb2ric en Sukhumi i la cadena de televisi\xc3\xb3 en abkhazi. Els abkhazis reberen importants quotes de poder en educaci\xc3\xb3 i posicions funcionarials. Per exemple, el 1990 la majoria dels ministres de govern i departaments regionals del PC estaven encap\xc3\xa7alats per un abkhazi. Malgrat que aquestes concessions rebaixaren nom\xc3\xa9s parcialment la tensi\xc3\xb3, feren que Abkh\xc3\xa0zia prosperara, fins i tot per als est\xc3\xa0ndards georgians, que era una de les economies m\xc3\xa9s fortes de la Uni\xc3\xb3 Sovi\xc3\xa8tica. La favorables condicions geogr\xc3\xa0fiques i clim\xc3\xa0tiques eren ideals per fer d\'Abkh\xc3\xa0zia una destinaci\xc3\xb3 de centenars de milers de turistes, i s\'anomen\xc3\xa0 la "Riviera Sovi\xc3\xa8tica".\n_START_SECTION_\nLa Guerra d\'Abkh\xc3\xa0zia\n_START_PARAGRAPH_\nQuan comen\xc3\xa7\xc3\xa0 a desintegrar-se la Uni\xc3\xb3 Sovi\xc3\xa8tica a la fi de la d\xc3\xa8cada de 1980, les tensions \xc3\xa8tniques augmentaren entre abkhazis i georgians amb les accions georgianes per la seua independ\xc3\xa8ncia. Molts abkhazis s\'hi oposaren, tement que una Ge\xc3\xb2rgia independent eliminaria la seua autonomia, i lluitaren per l\'establiment d\'Abkh\xc3\xa0zia com una Rep\xc3\xbablica Sovi\xc3\xa8tica separada per propi dret. La disputa esdevingu\xc3\xa9 violenta el 16 de juliol de 1989 a Sukhumi. Almenys 18 persones hi moriren i altres 137 foren ferides, en la majoria georgians, quan el govern sovi\xc3\xa8tic ced\xc3\xad a la demanda popular de transformar la secci\xc3\xb3 georgiana de la Universitat Estatal d\'Abkh\xc3\xa0zia en una branca de la Universitat Estatal de Tbilissi, i els nacionalistes abkhazis, incloent grups armats, es  manifestaren a l\'edifici on es farien els ex\xc3\xa0mens d\'ingr\xc3\xa9s. Despr\xc3\xa9s d\'alguns dies de viol\xc3\xa8ncia, les tropes sovi\xc3\xa8tiques restauraren l\'ordre a la ciutat i culparen als paramilitars nacionalistes rivals de provocar aldarulls._NEWLINE_Ge\xc3\xb2rgia boicotej\xc3\xa0 el refer\xc3\xa8ndum de 17 de mar\xc3\xa7 de 1991 en tota la Uni\xc3\xb3 Sovi\xc3\xa8tica per votar la renovaci\xc3\xb3 proposada per Mikha\xc3\xafl Gorbatxov. El 52,3% de la poblaci\xc3\xb3 de Ge\xc3\xb2rgia (virtualment tota la poblaci\xc3\xb3 no georgiana) particip\xc3\xa0 en el refer\xc3\xa8ndum i aprov\xc3\xa0 per absoluta majoria (98,6%) preservar-ne la uni\xc3\xb3. La majoria de la poblaci\xc3\xb3 no georgiana, en conseq\xc3\xbc\xc3\xa8ncia, no particip\xc3\xa0 en el refer\xc3\xa8dum per la independ\xc3\xa8ncia de Ge\xc3\xb2rgia el 31 de mar\xc3\xa7 de 1991, que fou recolzada per la gran majoria de la poblaci\xc3\xb3 de Ge\xc3\xb2rgia. Poc despr\xc3\xa9s, Ge\xc3\xb2rgia declar\xc3\xa0 la seua independ\xc3\xa8ncia el 9 d\'abril de 1991, sota el govern del nacionalista i antic dissident sovi\xc3\xa8tic Zviad Gamsakh\xc3\xbardia._NEWLINE_Aquest govern comen\xc3\xa7\xc3\xa0 a ser impopular, i la Gu\xc3\xa0rdia Nacional, sota el comandament de Tengiz Kitovani, assetjaren les oficines governamentals de Gamsakh\xc3\xbardia a Tbilissi. Despr\xc3\xa9s de setmanes de punt mort, hagu\xc3\xa9 de dimitir al gener de 1992. El reempla\xc3\xa7\xc3\xa0 el president Eduard Xevardnadze, exministre sovi\xc3\xa8tic d\'Exteriors i arquitecte de la desintegraci\xc3\xb3 de la Uni\xc3\xb3 Sovi\xc3\xa8tica._NEWLINE_El 21 de febrer de 1992, el Consell Militar de Ge\xc3\xb2rgia al govern anunci\xc3\xa0 l\'abolici\xc3\xb3 de la constituci\xc3\xb3 de l\'era sovi\xc3\xa8tica i restaur\xc3\xa0 la constituci\xc3\xb3 de 1921 de la Rep\xc3\xbablica Democr\xc3\xa0tica de Ge\xc3\xb2rgia. Molts abkhazis ho interpretaren com l\'abolici\xc3\xb3 del seu estatus auton\xc3\xb2mic. En resposta, el 23 de juliol de 1992, el govern d\'Abkh\xc3\xa0zia declar\xc3\xa0 la secessi\xc3\xb3 de Ge\xc3\xb2rgia, tot i que no fou reconeguda per cap estat. El govern georgi\xc3\xa0 acus\xc3\xa0 els seguidors de Gamsakh\xc3\xbardia del segrest del ministre d\'Interior de Ge\xc3\xb2rgia i envi\xc3\xa0 3.000 soldats a la zona. Hi hagu\xc3\xa9 durs enfrontaments entre forces georgianes i mil\xc3\xadcies abkh\xc3\xa0zies dins i fora de Sukhumi. Les autoritats abkh\xc3\xa0zies rebutjaren les exig\xc3\xa8ncies del govern, i denunciaren que era un mer pretext per a la invasi\xc3\xb3. Despr\xc3\xa9s de setmanes de lluita i moltes baixes per tots dos b\xc3\xa0ndols, les forces del govern de Ge\xc3\xb2rgia prengueren el control de la major part d\'Abkh\xc3\xa0zia i  tancaren el parlament regional._NEWLINE_Els derrotats militars abkhazis trobaren una resposta hostil en la peculiar Confederaci\xc3\xb3 dels Pobles de la Muntanya del Caucas, un grup que abastava molts  moviments prorussos al nord del Caucas (txetxens, cosacs, ossetes...). Centenars de voluntaris paramilitars des de R\xc3\xbassia (incloent al llavors poc conegut Xamil Bass\xc3\xa0iev) s\'uniren als independentistes abkhazis per lluitar contra el govern georgi\xc3\xa0. Al setembre, els paramilitars abkhazis i russos muntaren una gran ofensiva despr\xc3\xa9s de trencar l\'alto el foc, que expuls\xc3\xa0 les forces georgianes de grans zones de la rep\xc3\xbablica. El govern de Xevardnadze acus\xc3\xa0 R\xc3\xbassia de donar suport militar encobert als rebels des dels destacaments que hi ha a Ge\xc3\xb2rgia i des de la frontera amb R\xc3\xbassia. _NEWLINE_L\'any 1992 els rebels controlaven gran part d\'Abkh\xc3\xa0zia al nord-oest de Sukhumi. El conflicte estigu\xc3\xa9 en punt mort fins a juliol de 1993, quan les mil\xc3\xadcies independentistes abkh\xc3\xa0zies llan\xc3\xa7aren un fracassat atac contra la ciutat de Sukhumi controlada pels georgians. La capital fou durament bombardejada, amb el mateix Xevardnadze atrapat a dins._NEWLINE_Malgrat haver-se declarat una treva a la fi de juliol, acab\xc3\xa0 quan les forces abkh\xc3\xa0zies atacaren novament a mitjan setembre. Despr\xc3\xa9s de 10 dies d\'intensos combats, Sukhumi call\xc3\xa0 el 27 de setembre de 1993. Eduard Xevardnadze escap\xc3\xa0 d\'un p\xc3\xa8l de morir i el for\xc3\xa7aren a fugir quan els franctiradors dispararen contra l\'hotel on residia. Els militants abkhazis,  nord-caucasis i els seus aliats cometeren molts abusos contra la poblaci\xc3\xb3 civil georgiana que vivia a la ciutat, all\xc3\xb2 que fonts georgianes han anomenat "La massacre de Sukhumi", denunciant assassinats massius i destrucci\xc3\xb3 durant dues setmanes, amb milers de morts i desapareguts.  _NEWLINE_Les forces independentistes aviat prengueren la resta d\'Abkh\xc3\xa0zia i el govern georgi\xc3\xa0 enfront\xc3\xa0 una segona amena\xc3\xa7a: un aixecament dels partidaris del deposat Zviad Gamsakh\xc3\xbardia a la zona de Mingr\xc3\xa8lia. En la  derrota, la majoria de la poblaci\xc3\xb3 georgiana fug\xc3\xad de la zona per mar o creuant les muntanyes. En mor\xc3\xad molta gent: es calcula que entre 10.000 i 30.000 georgians i uns 3.000 abkh\xc3\xa0zis; i 250.000 persones se n\'exiliaren._NEWLINE_Durant la guerra, hi hagu\xc3\xa9 moltes violacions de drets humans en tots dos b\xc3\xa0ndols (vegeu-ne l\'informe de Human Rights Watch). L\'OSCE afirm\xc3\xa0 que les forces abkh\xc3\xa0zies i els seus aliats hi havien com\xc3\xa9s neteja \xc3\xa8tnica, tot i que recerques imparcials no ho van considerar provat.\n_START_SECTION_\nLa postguerra d\'Abkh\xc3\xa0zia\n_START_PARAGRAPH_\nLa situaci\xc3\xb3 econ\xc3\xb2mica de la rep\xc3\xbablica despr\xc3\xa9s de la guerra estava en molt mal estat, i s\'agreuj\xc3\xa0 amb les sancions imposades el 1994 per la CEI. Durant la d\xc3\xa8cada de 1990 persones de totes les \xc3\xa8tnies deixaren Abkh\xc3\xa0zia, sobretot cap a R\xc3\xbassia. Des de 1997 R\xc3\xbassia deix\xc3\xa0 les sancions, la qual cosa fou una tremenda ajuda per a l\'economia de la rep\xc3\xbablica._NEWLINE_La tornada dels georgians al districte de Gali d\'Abkh\xc3\xa0zia es detur\xc3\xa0 per la Guerra d\'Abkh\xc3\xa0zia de 1998. Entre 40.000 i 60.000 refugiats, per\xc3\xb2, havien tornat al districte de Gali des de 1998, incloent les persones que creuaven di\xc3\xa0riament la l\xc3\xadnia d\'alto el foc i els emigrants estacionals del cicle agr\xc3\xadcola._NEWLINE_Despr\xc3\xa9s d\'uns anys de pau, els turistes comen\xc3\xa7aren a visitar Abkh\xc3\xa0zia: per\xc3\xb2 nom\xc3\xa9s la meitat dels visitants d\'abans de la guerra._NEWLINE_En les eleccions presidencials del 2004, caus\xc3\xa0 molta controv\xc3\xa8rsia que el president sortint Vladislav \xc3\x80rdzinba i R\xc3\xbassia recolzaren Raul Jadyimba, i que fora  aparentment derrotat per Serguei Bagapx. La tibant situacio\xc5\x84 en la rep\xc3\xbablica port\xc3\xa0 la Cort Suprema a anul\xc2\xb7lar els resultats electorals. Despr\xc3\xa9s de les negociacions entre els antics rivals, acordaren presentar-se Bagapx com a president i Jadyimba com a vicepresident. Reberen el 90% dels vots en una nova elecci\xc3\xb3._NEWLINE_Despr\xc3\xa9s de la Guerra d\'Abkh\xc3\xa0zia de 1992-1993, la Vall de Kodori quedava fora del control abkhazi. Romania sota el control nominal de les autoritats georgianes, tot i que estava regida per Emzar Kvitsiani. Com a resultat de la crisi de Kodori de 2006, Ge\xc3\xb2rgia reafirm\xc3\xa0 el  control sobre la vall. Els abkhazis denunciaren que l\'entrada d\'unitats armades georgianes al territori era una violaci\xc3\xb3 de l\'acord d\'alto el foc i separaci\xc3\xb3 de forces de 1994, tot i que Ge\xc3\xb2rgia afirmava que nom\xc3\xa9s s\'hi havien utilitzat forces de la policia i de seguretat. Les forces abkh\xc3\xa0zies ocuparen la Vall de Kodori a l\'agost de 2008 com a resultat de l\'operaci\xc3\xb3 que  coincid\xc3\xad amb la Guerra d\'Oss\xc3\xa8tia del Sud del 2008.'